作者:高適
標題:酬鴻臚裴主簿雨後睢陽北樓見贈之作
內容:暮霞照新晴，歸雲猶相逐。有懷晨昏暇，相見登眺目。問禮侍彤襜，題詩訪茅屋。高樓多古今，陳事滿陵穀。地久微子封，臺餘孝王築。裴回顧霄漢，豁達俯川陸。遠水對秋城，長天向喬木。公門何清淨，列戟森已肅。不歎攜手稀，恆思著鞭速。終當拂羽翰，輕舉隨鴻鵠。